Lugnet

Lugnet er et idretts- og fritidsområde ved byen Falun i Sverige, og dessuten ligger et naturreservat ved siden av. Området har idrettsanlegg for en mengde idretter – til sammen kan 58 av Riksidrottsförbundets 68 spesialidretter utøves på Lugnet.

Lugnet er Sveriges riksanlegg for langrenn, og har også anlegg for skiskyting, hoppbakker, bandybane, friidrettsstadion, tennishall, campingplass med hytter, utendørs og innendørs svømmebasseng og flere idrettshaller. Lugnethallen, som blant annet består av en svømmehall og en stor innendørshall for idrett eller andre arrangementer (f.eks. konserter, messer eller lignende), er anleggets største bygning.

Den nybygde innebandyhallen er hjemmebane for IBF Falun, som har elitelag for både kvinner og menn. Bandybanen ved ishockeyhallen er hjemmebane for Falu BS. Friidrettsanlegget er treningsarena for blant annet tvillingsøstrene Jenny og Susanna Kallur og idrettsgymnaset som drives i samarbeid med den nærliggende videregående skolen Lugnetgymnasiet. På langrennsarenaen arrangeres årlig Svenska Skidspelen, som inngår i verdenscupen i langrenn. Svenska Skidspelen ble først arrangert i Falun i 1952 og 1956, og deretter fast fra og med 1959.

På området finnes også stier for turgåing, sykling og lengre langrennsløyper.

Lugnet var arena for ski-VM i 1954, 1974, 1993 og 2015. Skihopping under VM i 1954 ble avviklet i Källviksbacken, som var Faluns store hoppbakke fram til bakkene på Lugnet ble bygd.

Hoppbakkene 

Hoppbakkene har størrelse K120 (HS134) og K90 (HS100), og ble bygd i 1973 foran VM i 1974. Storbakken er Sveriges største hoppbakke. Bakkene ble ombygd foran VM i 1993 og var arena for verdenscuprenn i spesielt hopp i mange år fra verdenscupen startet opp i 1979/80 og til 2002. Verdenscupen i kombinert ble arrangert på Lugnet til 1999. Til VM i 2015 ble bakkene modernisert og utbygd til K120 (HS134) og K90 (HS100).

Begge hoppbakkene har porselensspor i tilløpet, men bare HS134-bakken har plastmatter slik at den også kan brukes sommerstid. Tidligere var det normalbakken som hadde plastdekke, men under ombyggingen til VM ble storbakken plastlagt, mens plastdekket i normalbakken ble fjernet. Dette til tross for motstand fra Holmens IF, som mente at storbakken var for vindutsatt og at det ville bli vanskeligere å få internasjonale treningsleirer til Falun uten plast i normalbakken. Etter at nettet som skulle holde snøen på plass i storbakken revnet like før prøve-VM i 2014, ble det oppdaget setninger i unnarennet. Dette fikk ingen følger for verdenscuprennene i 2014 og VM 2015, men gjorde at sommerhoppingen begge årene ble avlyst av sikkerhetsmessige årsaker. Høsten 2015 skal plastmattene i storbakken fjernes slik at setningsskadene kan utbedres. I forbindelse med reparasjonen vil det bli vurdert om plastdekket skal flyttes fra storbakken til normalbakken.

På grunn av manglende økonomisk støtte fra det svenske skiforbundet ble ikke hoppanlegget på Lugnet brukt til internasjonale renn vinteren 2015/16.

I søknaden om VM 2015 var det også tatt med planer om å bygge flere mindre hoppbakker på Lugnet. Dette var nødvendig for å få rekruttering til hoppsporten i Falun. Kommunestyret i Falun valgte imidlertid å ikke bevilge penger til småbakkene, og pr. februar 2015 er det bare sprengt et hull i bakken der disse bakkene etter planen skal bygges.

Bakkerekord i HS134-bakken er 135,5 meter, satt av Severin Freund (Tyskland) i det individuelle VM-rennet i stor bakke 26. februar 2015. I lagkonkurransen i VM 28. februar 2015 hoppet han 143 meter, men falt. I HS100-bakken er bakkerekorden 105 meter, satt av Primož Peterka (Slovenia) i verdenscupen 13. mars 1996.

Referanser

Eksterne lenker 
 
 Falu kommun: Lugnet
 Skisprungschanzen-Archiv: Falun (Lugnet)
 SVT: Torgny Mogren vinner 50 km under VM i 1993 (28. februar 1993)

Idrettsanlegg i Sverige
Hoppbakker i Sverige
Langrenn
Skianlegg
Falu kommune